በኬንያ ምርጫ ፕሬዚደንት ኡሁሩ ኬንያታ እየመሩ ነው
በኬንያ ምርጫ ከህዝብ በተሰበሰበ  ድምጽ መሰረት ፕሬዚዳንት ኡሁሩ ኬኒያታ 53 ከመቶውን በመያዝ እየመሩ ሲሆን ተፎካካሪያቸው ራይላ ኦዲንጋ በ42 ከመቶ ድምጽ ይከተላሉ፡፡በዚሁ ጥናት መሰረት 5 በመቶ ያህል ኬንያዊያን ማንን መምረጥ እንዳለባቸው ለመወሰን ተቸግረዋል፡፡የኬንያ ምርጫ ሊደረግ 8 ቀናት ብቻ ቢቀሩትም የአሸናፊውን ማንነት ለመገመት እንኳ አስቸጋሪ እንደሆነ ቀጥሏል፡፡ባለፉት ወራት በተካሄዱት የምርጫ ቅስቀሳዎች የናሽናል ሱፐር አሊያንሱ እጩ ራይላ ኦዲንጋ ከፍተኛ የህዝብ ተቀባይነት ማግኘታቸውን ተከትሎ ምርጫውን ሊያሸንፉ ይችላሉ ሲባል መቆየቱ ይታወሳል፡፡ይሁን እንጂ የአፍሪካ እድገት ማዕከል ከህዝብ የተሰበሰበው ድምጽ የሚያሳየው የአሸናፊነቱን ቅድመ ግምት አግኝተው የነበሩት ኦዲንጋ ሰፊ በሚባል ልዩነት በተቀናቃኛቸው ፕሬዚዳንት ኡሁሩ ኬንያታ እየተመሩ መሆኑን ነው፡፡ከዚህ የህዝብ ድምጽ ውስጥ ፕሬዚዳንት ኡሁሩ 53 ከመቶውን ሲያገኙ ኦዲንጋ ግን በ42 ከመቶው ብቻ ተመራጭ መሆን ችለዋል፡፡5 በመቶው የሚሆነው ህዝብ ግን እስካሁን የሚመርጠውን እጩ ለመወሰን መቸገሩን ነው የማዕከሉ ስራ አስኪያጅ አቤል ኦዩዮ የገለጹት፡፡የኬንያታ ዘመናዊ የባቡር ፕሮጄክት ዕቅዶች፣ ነጻ የወሊድና ተያያዥ ጉዳዮች አገልግሎት እንዲሁም ሌሎችም የልማት ዕቅዶቻቸው ላገኙት ሰፊ ድምጽ በዋናነት እንደሚጠቀስም ኦዪዮ አያይዘው ገልጸዋል፡፡በአንጻሩ ደግሞ የኦዲንጋ የተለያዩ ግንባታዎች እና የፍጥነት መንገድ ስራ ዕቅዶቻቸው ላገኙት 42 ከመቶ ድምጽ አስተዋጽኦ አድርጓል ብለዋል ስራ አስኪያጁ፡፡ይህ የህዝብ ድምጽ ከ47ቱም የምርጫ ጣቢያ አካባቢዎች ከሚገኙ ነዋሪዎች መካከል ከ9ሺህ 995 ሰዎች ድንገተኛ በሆነ መልኩ  የተሰበሰበ ነው፡፡በዚህም ጥናት መሰረት ኬንያታ በሃገሪቱ መካከለኛ፣ ምስራቃዊና ሰሜናዊ ክልሎች እንዲሁም በስምጥ ሸለቆ አካባቢዎች ከፍተኛ የህዝብ ድጋፍ ያገኙ ሲሆን ኦዲንጋ በበኩላቸው በኒያንዛ እና ምዕራባዊ ኬንያ አካባቢዎች ከኡሁሩ የተሻለ ተቀባይነት አግኝተዋል፡፡እንደ ኦዪዮ ገለጻ 85 በመቶው ኬኒያዊያን መራጮች ለምርጫው ድምጽ እንደሚሰጡ ቃል የገቡ ሲሆን 10 ከመቶ ያህሉ ግን ድምጽ መስጠት አንፈልግም ብለዋል፡፡የዚህ ጥናት ውጤት በምርጫው የድምጽ አሰጣጥ ወቅትም የሚደገም ፕሬዚዳንት ኡሁሩ 7 ሚሊዮን 971ሺህ 630 ድምጽ ሲያገኙ ኦዲንጋ 6,289,4266 ሚሊዮን 289 ሺህ 426 ድምጽ የሚያገኙ ይሆናል፡፡ድምጻቸውን ለማን እንደሚሰጡ ያልወሰኑ 884ሺህ 183 መራጮች ሙሉ በሙሉ ድምጻቸውን ለኦዲንጋ ቢሰጡ እንኳ ኡሁሩ በምርጫው የሚያሸንፉ ነው የሚሆነው፡፡( ምንጭ:ካፒታል ኤፍኤም)